સાબરકાંઠા– ભારતના વડાપ્રધાન નરેન્દ્ર મોદીએ ગુજરાતની પાવનભૂમિ ઉપર ઇઝરાયલના વડાપ્રધાન બેન્જામીન નેતન્યાહુને આવકારી તેમને ભારતના પરમમિત્ર ગણાવ્યા હતા. તેમણે જણાવ્યું હતુ કે વર્ષ-૨૦૨૨માં આઝાદીના ૭૫ વર્ષ પૂર્ણ થાય છે ત્યારે ખેડૂતોની આવક બમણી કરવાના કેન્દ્ર સરકારના સંકલ્પને સિધ્ધ કરવા ઇઝરાયલની કૃષિ ટેકનોલોજી અત્યંત સહાયરૂપ બની રહેશે. વડાપ્રધાન મોદીએ વધુમાં જણાવ્યું હતું કે આપણી કૃષિ આધુનિક વૈજ્ઞાનિક પધ્ધતિથી આગળ વધે તે દિશામાં આપણા પ્રયાસો છે. ખેડૂતોએ આધુનિક ટેકનોલોજી બજાર આધારિત ગુણવત્તાયુક્ત કૃષિ ઉત્પાદન, પાણીના બૂંદ-બૂંદનો આયોજનબધ્ધ ઉપયોગ, ઓછામાં ઓછો કૃષિ વેસ્ટ અને કૃષિ વેસ્ટ મેનેજમેન્ટમાં વૈજ્ઞાનિક અભિગમ સાથે આધુનિક કૃષિ માટે વિચારવું પડશે. આ માટે વદરાડનું સેન્ટર ઓફ એક્સેલન્સ ફોર વેજીટેબલ અને કચ્છમાં શરૂ થઇ રહેલું ખારેક માટેનું સેન્ટર ફોર એક્સેલન્સ શ્રેષ્ઠ સહાયરૂપ સાબિત થશે.